## Pravilnik o načinu oglašavanja rada liječnika privatne prakse i zdravstvenih ustanova u privatnom vlasništvu

### NN 83/1997 (14.8.1997.), Pravilnik o načinu oglašavanja rada liječnika privatne prakse i zdravstvenih ustanova u privatnom vlasništvu

# **HRVATSKA LIJEČNIČKA KOMORA**

Na temelju članka 167. stavka 12. Zakona o zdravstvenoj zaštiti ("Narodne
novine" br. 75/93. i 11/94. i 55/96.) Vijeće Hrvatske liječničke komore
na svojoj 3. sjednici od 13. prosinca 1996. donosi

## **PRAVILNIK**

### **O NAČINU OGLAŠAVANJA RADA LIJEČNIKA PRIVATNE PRAKSE I ZDRAVSTVENIH USTANOVA U PRIVATNOM VLASNIŠTVU**

Članak 1.

Ovim Pravilnikom o načinu oglašavanja rada liječnika privatne prakse
(u nastavku teksta: Pravilnik) određuje se način oglašavanja rada liječnika
koji obavljaju privatnu praksu temeljem rješenja o odobrenju za rad ministra
zdravstva.

Odredbe ovog Pravilnika odnose se i na liječnike koji rade u državnim
i županijskim zdravstvenim ustanovama, a kojima je, po odobrenju ministra
zdravstva i po pribavljenom mišljenju Hrvatske liječničke komore (u nastavku
teksta: Komora), omogućen rad u trećini radnog vremena u privatnoj praksi
prema članku 100. Zakona o zdravstvenoj zaštiti.

Odredbe ovog Pravilnika odnose se i na način oglašavanja zdravstvenih
ustanova u privatnom vlasništvu.

Članak 2.

Liječnici i zdravstvene ustanove u privatnom vlasništvu, iz članka 1.
ovog Pravilnika, mogu oglašavati svoj rad na građevini u kojoj se nalaze
prostorije za obavljanje prakse sukladno rješenju Ministarstva zdravstva
odnosno pozitivnim propisima te u sredstvima javnog priopćavanja.

Članak 3.

Oglas sadržava ime i prezime, stručno i znanstveno zvanje liječnika
koji je nositelj privatne prakse, odnosno naziv zdravstvene ustanove u
privatnom vlasništvu, a mora sadržavati oznaku djelatnosti koja se obavlja
u privatnoj praksi, radno vrijeme te adresu ili telefon ordinacije.

Oglašeni ili objavljeni odnosno emitirani oglas mora biti sročen na
način koji u potpunosti odgovara etičkim, stručnim i znanstvenim principima
medicinske struke i u skladu s Kodeksom medicinske etike i deontologije
Komore.

Oglas smije sadržavati posebno znakovlje samo u smislu uobičajenog znaka
liječništva (zmija s Eskulapovim štapom).

Oglašavanje liječničke ordinacije na uličnim panoima, osim neophodnih
smjerokaza za ordinaciju, i sredstvima javnog prijevoza nije dozvoljeno.

Samoisticanje pri oglašavanju nije dozvoljeno.

Nije dopušteno oglašavanje privatne prakse u sponzoriranim i tzv. kontakt
emisijama u kojima sudjeluje liječnik iz članka 1. ovog Pravilnika.

Članak 4.

Oglašavanje dijagnostičkih i terapijskih postupaka dopušteno je u okviru
odobrene djelatnosti.

Oglašavanje dijagnostike kao rentgen dijagnostike, ultrazvuka, laboratorijskih
i endoskopskih pretraga te drugih dijagnostičkih pretraga, kao i terapijskih
postupaka dozvoljeno je ukoliko zdravstveni djelatnik iz članka 1. ovog
Pravilnika ima odgovarajući dokument koji potvrđuje vladanje određenom
vještinom.

O vjerodostojnosti dokumentacije odlučuje Komisija za staleška pitanja,
liječnika koji obavljaju privatnu praksu. Komisija može konzultirati stručna
društva.

Članak 5.

Liječnici - specijalisti određenih grana specijalnosti osim specijalisti
opće odnosno obiteljske medicine, koji su otvorili privatnu praksu kao
ordinaciju opće medicine, ne mogu se oglašavati kao specijalisti.

Članak 6.

Liječnici - specijalisti određenih grana specijalnosti ne mogu se oglašavati
kao uži specijalisti bez položenog ispita u skladu s odredbom članka 24.
stavka 2. Pravilnika o specijalističkom usavršavanju zdravstvenih djelatnika
("Narodne novine" 33/94) ili ukoliko nisu stekli taj status temeljem članka
27. stavka 1. navedenog Pravilnika.

Dijagnostički i terapijski postupci uže specijalnosti mogu se oglašavati
u skladu s člankom 4. ovog Pravilnika.

Članak 7.

Liječnik i zdravstvena ustanova u privatnom vlasništvu, iz članka 1.
ovog Pravilnika, koji se želi oglašavati s drugačijim tekstom od onog navedenog
u rješenju ministra zdravstva o obavljanju privatne prakse, odnosno zdravstvene
ustanove u privatnom vlasništvu, za svaki oglas s novim tekstom mora zatražiti
prethodno odobrenje od Komore.

O odobrenju za novi tekst oglasa iz stavka 1. ovog članka odlučuje Komisija
za staleška pitanja liječnika koji obavljaju privatnu praksu, s time da
prema potrebi konzultira odgovarajuće stručno društvo o točnosti navoda
u predviđenom oglasu. Na temelju odluke Komisije Komora donosi rješenje.

Ako su drugi oblici oglašavanja u sredstvima javnog priopćavanja u skladu
s rješenjem iz članka 2. ovog Pravilnika, za takvo oglašavanje ne treba
prethodno odobrenje Komore.

Članak 8.

Liječniku odnosno zdravstvenoj ustanovi u privatnom vlasništvu, iz članka
1. ovog Pravilnika, koji se oglasi suprotno odredbama ovog Pravilnika izreći
će se, prvi puta, pismena opomena.

Liječniku odnosno zdravstvenoj ustanovi u privatnom vlasništvu, iz članka
1. ovog Pravilnika, koji se, nakon pismene opomene, ponovno oglasi suprotno
odredbama ovog Pravilnika izreći će se novčana kazna u iznosu od 5.000,00
kn.

Liječniku odnosno zdravstvenoj ustanovi u privatnom vlasništvu, iz članka
1. ovog Pravilnika, koji se po treći puta oglasi suprotno odredbama ovog
Pravilnika izreći će se novčana kazna u iznosu od 10.000,00 kn.

U slučaju da se liječnik, iz članka 1. ovog Pravilnika, i po četvrti
puta oglasi suprotno odredbama ovog Pravilnika, Komora će predložiti ministru
zdravstva donošenje rješenja o prestanku odobrenja za obavljanje privatne
prakse u skladu s člankom 133. stavkom 2. točkom 5. i 6. Zakona o zdravstvenoj
zaštiti ("Narodne novine" 75/93, 11/94. i 55/96.).

Članak 9.

Odluke iz članka 8. ovog Pravilnika donosi Komisija za staleška pitanja
liječnika koji obavljaju privatnu praksu.

U odluci iz stavka 1. ovog članka Komisija može donijeti privremenu
mjeru kojom se zabranjuje oglašavanje na način za koji je ovom odlukom
utvrđeno da je suprotan ovom Pravilniku i to do konačnosti odluke.

U slučaju da se liječnik odnosno zdravstvena ustanova u privatnom vlasništvu
i dalje oglašava suprotno stavku 2. ovog članka, svako daljnje oglašavanje
smatrat će se ponovnim oglašavanjem u smislu članka 8. ovog Pravilnika.

Protiv odluke iz stavka 1. ovog članka liječnik odnosno zdravstvena
ustanova u privatnom vlasništvu, kojem je izrečena opomena ili kazna, ima
pravo žalbe Vijeću Komore u roku od 15 dana od dana primitka odluke.

Odluka Vijeća Komore je konačna.

Članak 10.

Liječnici odnosno zdravstvena ustanova u privatnom vlasništvu, iz članka
1. ovog Pravilnika, obvezatni su uskladiti oglašavanja rada u roku od 90
dana od dana stupanja na snagu ovog Pravilnika.

Članak 11.

Ovaj Pravilnik objavljuje se u "Liječničkim novinama" - glasilu Komore,
a stupa na snagu danom objave u "Narodnim novinama".

Predsjednik Vijeća
Hrvatske liječničke komore
**doc. dr. Darko Manestar,** v. r.

Pravilnik, NN 83/1997-1410